Sundby frykter ikke Northug mest
Om to uker er ferien over for Sundby. Verdens beste skiløper forrige sesong starter på tusen nye treningstimer. Han tør rett og slett ikke trene mindre, fordi kravet til kapasitet i langrennssporten bare blir større og større. - Det kan hende jeg reduserer timene etter hvert, men det er ikke aktuelt nå, sier Sundby til VG. Det er hverken Petter Northug eller Dario Cologna Norges beste herreløper forrige sesong frykter mest med ski på benene, men russiske Akexander Legkov. - Legkov er erkerivalen. Jeg har mange dueller mot Legkov i hodet når jeg trener, sier Sundby og legger til: - Han er en herlig fyr. Sundby: - Han er et treningsprodukt Sundby vant verdenscupen foran Legkov. Men Legkov vant OL-gullet Sundby drømte om i Sotsji. Russeren tok femmila. 29-åringen fra Oslo fikk den kjipe 4. plassen. - Han er et treningsprodukt. Han er et kapasitetsmonster. I Holmenkollen og i Falun, så er det han jeg frykter mest, sier Sundby. Og VM neste år går i Falun. Han mener langrennssporten har utviklet seg mye de siste årene. Og utviklingen har vært til fordel for blant andre Legkov og ham selv. - Farten på fellesstarter har gått sakte, men sikkert opp. Det kan man spesielt se hvor det er lagt inn spurtpriser. Det var ment for å få opp farten i feltet, men tidligere stoppet man opp rett etter spurtprisene, men nå går vi videre i det samme tempoet. Man må ha kapasitet for å henge med, sier Sundby. Håper alle er i toppform i Falun Northug slet med et virus i fjor høst. Cologna måtte operere ankelen (han tok likevel to OL-gull). Daniel Richardsson var involvert i en trafikkulykke. Sundby håper alle de beste stiller 100 prosent klare i VM i Falun. - Uansett hvem man går fra så er det gøy. Men jeg ønsker at alle er på sitt beste i Falun, Petter, Dario og alle, sier Sundby.
Martin Johnsrud Sundby (29) har en mann i tankene når han trener, russiske Alexander Legkov (30).